দাঁড়িয়ে পড়েছিলাম তখন? নিশ্চয়ই। দাঁড়ানোর কথাই।সাংবাদিক, গল্পকার আর প্রকাশক-এই তিনের সমন্বয় আলমগীর রহমানের মধ্যে। তারপর কথা যখন বলেন ধারণ করেন মারমুখী ভঙ্গী। কেউ বুঝবেই না এই মানুষটির মধ্যে স্নেহের অন্তঃশীলা বয়ে চলেছে। মনিরুল হককে প্রায় বগলদাবা করে চলে গেলেন আলমগীর রহমান। তার ছায়া পড়ে থাকলো মেলার মাঠে। হয়তো তখনো আমার মনেও। ঘুরতেই কাঁধে হাত রাখে লেখক, সাংবাদিক সৈয়দ শহীদ। কাঁধে তার সেই কাপড়ের ঝোলা ব্যাগ। পাশেই দেখি বিদ্রুপ মাখা একটা হাসি ঠোঁটে ঝুলিয়ে হাজির প্রয়াত কবি-লেখক, সাংবাদিক আহমদ ফারুক হাসান।আমরা হাঁটতে থাকি। কোথায় যাবো? হাঁটতে হাঁটতে হয়তো পুরানা পল্টনের কোনো চায়ের দোকানে। যেমন যেতাম অনেক অনেক বছর আগে। সবাই ছায়ার মতো, দেখা দিয়েই হারিয়ে যায়। চরিত্র সব যেন দালির আঁকা ছবির সেই গলিত ঘড়ি। কালের হাত গলে ফুরিয়ে যাওয়া দৃশ্যের অংশ।এমনি সব দৃশ্যের অন্তর্গত হয়ে গিয়ে দেখতে পাই ছড়াকার আমীরুল ইসলাম আর লুৎফর রহমান রিটনকে। উজ্জ্বল বর্ণের পোশাক পরিহিত দুই মূর্তি হাসি দিয়ে যেন সম্ভাষন জানালো। কানে বাজলো আমীরুল ইসলামের কন্ঠস্বর-কী মিয়া, খবর কি তোমার?